ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༦ ཚེས་ ༦ ཉིན་བྲག་མགོ་འཇང་སྒང་དགོན་གྱི་གྲྭ་ཚེ་དབང་གྲགས་པ་དང༌། རྟའུ་ནས་གྲྭ་ཐུབ་བསྟན་རྒྱ་མཚོ། རྫ་སྟོད་ནས་གྲྭ་བྱང་སེམས་ཉི་མ་༼རྒྱ་མཚོ་ཉི་མ་༽ གསུམ་གྱིས་བྲག་མགོ་རྫོང་ཐོག་ཏུ་བོད་ཀྱི་དར་ཆ་བསྒྲེངས་ནས་ངོ་རྒོལ་སྐད་འབོད་བྱས་ཏེ་ཆོལ་གསུམ་བོད་མིར་འབོད་ཚིག བྱབྱ ང་ཚོ་བོད་མི་རིགས་ཀྱི་ཆབ་སྲིད་ལ་རང་དབང་མེད། ང་ཚོ་བོད་མི་རིགས་ལ་རང་དབང་དགོས། ང་ཚོ་བོད་མི་རིགས་ཀྱི་དཔལ་འབྱོར་ལ་རང་དབང་མེད། ང་ཚོ་བོད་མི་རིགས་ཀྱི་དཔལ་འབྱོར་ལ་རང་དབང་དགོས། ང་ཚོ་བོད་མི་རིགས་ཀྱི་རིག་གནས་ལ་རང་དབང་མེད། ང་ཚོ་བོད་མི་རིགས་ཀྱི་རིག་གནས་ལ་རང་དབང་དགོས། མི་ལོ་ལྔ་བཅུའི་རིང་ལ་ང་ཚོ་བོད་མི་རིགས་རྒྱ་མིའི་ཆབ་སྲིད་ཀྱི་འོག་ལ་བཙན་དབང་འཇིགས་སྐུལ་རྡུང་རྡེག་དང་ཤི་གསོད་ཁོ་ནའི་བཅིངས་བསྡོམས་བྱས་ཡོད། ང་ཚོ་བོད་མི་རིགས་ལ་བཅིངས་གྲོལ་དགོས། ང་ཚོ་བོད་མི་རིགས་ལ་རང་དབང་མེད། ང་ཚོ་མི་རིགས་དང་དེའི་ཆིག་བསྒྲིལ་གྱི་ཆེད་དུ་སྐུ་སྲོག་བློས་གཏོང་གི་ཁ་བ་གངས་ཅན་པ་གཞིས་སྡོད་བོད་མི་ཡོངས་ཀྱི་མདུན་སར། རང་ས་རང་སྲུང་དང་རང་དབང་ཐོབ་ཐང་བོད་རང་བཙན་གྱི་ལས་དོན་རླབས་ཆེན་སྟོབས་ཤུགས་ཀྱིས་མགོ་འཛུགས་བྱས་ཏེ། ཆོལ་གསུམ་བོད་མི་ཀུན་གྱི་གོ་སྐབས་འདི་དག་དམ་འཛིན་བྱས་ཏེ་རང་རང་ས་ནས་མགོ་བོ་མ་འཐོམ་པར་ཡར་ལངས་མི་ཉུང་བ་ཞིག་བྱེད་བཞིན་ཡོད་སྟབས། དེ་རྒྱ་ནག་གཞུང་གིས་གཡོ་སྒྱུ་འདྲ་མིན་གྱིས་ྋགོང་ས་རྒྱལ་བ་རིན་པོ་ཆེའི་དབུ་མའི་ལམ་གྱི་རྩ་དོན་དང་གཏན་ནས་མི་འགྲིག་པ་བཟོ་བཞིན་ཡོད། འོ་ན་ང་ཚོས་ཇི་ལྟར་ཡར་ལངས་བྱེད་དགོས་ཤེ་ན། འཚེ་བ་མེད་པའི་དམ་པའི་ཆོས་ཀྱི་བསྟན་དོན་སྙིང་ལ་བཅངས་ནས་རྒྱ་བོད་གཉིས་ཀྱི་བདེ་བའི་ཐབས་ལམ་བསྐྲུན་ནས་ཞི་བའི་རང་དབང་རྩོད་རྒྱུ་དང༌། ཞི་བའི་ངོ་རྒོལ་བྱེད་རྒྱུ། ཞི་བའི་རང་བཙན་ལེན་དགོས་པ་རེད། རྡོ་དང་དབྱུག་པ་གྲི་དང་མེ་མདའ་སོགས་ཀྱིས་རྒྱ་མིར་ངོ་རྒོལ་བྱེད་པ་དག་འཇིགས་བསྐུལ་རིང་ལུགས་ཀྱི་ལས་ཀ་ཡིན་པས་བོད་མི་སུས་ཀྱང་བྱ་སྤྱོད་འདི་དག་ངོ་ཤེས་དགོས། རྒྱ་ནག་གིས་བསམ་བཟོས་ཏེ་གཡོ་ཇུས་ངན་པས་ང་ཚོའི་ཡར་ལངས་འདི་དག་འཇིགས་བསྐུལ་རིང་ལུགས་པར་བསྒྱུར་བཞིན་ཡོད་སྟབས་གཡོ་སྒྱུའི་བསླུ་ཁྲིད་ངན་པ་འདིའི་འོག་ཏུ་གཏན་ནས་འཆོར་དུ་མི་འཇུག་པར་རང་གི་ཚེ་སྲོག་ལ་ཐུག་ཀྱང་ཞི་བའི་ངོ་རྒོལ་རྒྱུན་མཐུད་དུ་བྱེད་དགོས། ྋགོང་ས་རྒྱལ་བ་རིན་པོ་ཆེའི་དབུ་མའི་ལམ་གཞིར་བཟུང་ན་ལོ་ངོ་ལྔ་བཅུའི་རིང་གི་བཙན་གནོན་འཇུག་རྫོགས་སྲིད་གསུངས་པ་བཞིན། གོ་སྐབས་འདི་འཆོར་དུ་མི་འཇུག་པར་བོད་དོན་ལ་ནུས་ཤུགས་ཡོད་དགུ་འདོན་རྒྱུ་ནི་རང་གི་མི་ཚེ་འདིར་རང་ཉིད་བོད་པར་སྐྱེས་པའི་དོན་དང་འཛམ་གླིང་རྒྱལ་ཁབ་ཁག་གི་འབོད་བསྐུལ་དང་བོད་ཞི་བའི་རྔམ་སྟོན་ཁྲོམ་སྐོར་གྱི་ཁྲིམས་ལུགས་དང་ཡང་མཐུན། གལ་ཆེའི་རང་བཞིན་གྱི་དོན་འདི་གཞིས་སྡོད་བོད་མི་སུ་ཡིན་ཡང་ཐུགས་ལ་གཟབ་ནན་གྱིས་འཇགས་པར་ཞུ་ཞུ། སྙིང་ཁོང་རུས་པའི་གཏིང་ནས་རེ་བཅོལ་ཞུ ཞེས་སོགས་འཁོད་བའི་ཡིག་ཆ་ཆེ་ཆུང་ཁག་གཉིས་གང་སར་བཀྲམ་སྟེ་སྐད་འབོད་བྱས་མཐར། རྒྱ་དམག་དང་ཉེན་རྟོག་པས་ཉེས་རྡུང་ཚད་མེད་བཏང་རྐྱེན་གྱིས་རྨས་སྐྱོན་ཚབས་ཆེན་བཟོས་ཏེ་བཙན་ཁྲིད་བྱས་ནས་གར་སོང་ཆ་མེད་དུ་གྱུར་སྟབས། སྐབས་དེར་གསལ་ལམ་ཁག་ཏུ་ཚེ་དབང་གྲགས་པ་འདས་གྲོངས་སུ་ཕྱིན་ཚར་བའི་གནས་ཚུལ་ཡང་ཐོན་ཡོད་ནའང༌། ཕྱི་ལོ་ ༢༠༠༨ ཟླ་ ༡༡ པ་ཡས་མས་ཤིག་ལ་དཀར་མཛེས་འབྲིང་རིམ་མི་དམངས་ཁྲིམས་ཁང་ནས་ཁོང་གསུམ་ལ་དུས་བཀག་བཙོན་འཇུག་གིས་ཁྲིམས་ཐག་བཅད་འདུག་པ་དང༌། ཁྲིམས་ཐག་བཅད་སྐབས་རྒྱ་དམར་ནས་གཡོ་ཐབས་ཀྱིས་སྔར་ཁྱོད་རང་གིས་བསམ་བློ་མ་མཐོང་པ་དང་གཞན་གྱིས་ངན་བསྐུལ་བྱས་པ། ཅི་དྲན་མེད་པར་རི་བོང་ཅལ་འདྲོགས་ལྟ་བུ་བྱས་པ་ཡིན་ཚེ་ངོས་ལེན་བྱས་ན། ཉེས་པ་གུ་ཡང་ཡོད་ཅེས་སོགས་ཀྱི་གཡོ་སྒྱུའི་སྐད་ཆ་སྣ་ཚོགས་བཤད་འདུག་ཀྱང༌། ཚེ་དབང་གྲགས་པས་ངའི་བསམ་ཚུལ་ནི་ བྱབྱ བོད་ལ་རང་དབང་དང་རང་བཙན་དགོས། ྋསྐྱབས་མགོན་རིན་པོ་ཆེ་མྱུར་དུ་བོད་ལ་གདན་འདྲེན་ཞུ་འཇུག་དགོས། གཞན་ངས་སྔར་བསམ་བློ་གཏོང་མ་ཤེས་པ་དང༌། གཞན་གྱིས་ངན་སྐུལ་བྱས་པ་སོགས་གང་ཡང་མེད། མ་ཟད་ངའི་རོགས་གཉིས་ལའང་ཞི་རྒོལ་བྱེད་དགོས་པའི་སྐུལ་ངས་བྱས་པ་ཡིན། དེ་ལྟར་བྱེད་དོན་ཡང་ལོ་ངོ་དྲུག་ཅུ་ལྷག་གི་རིང་རྒྱ་གཞུང་གིས་ང་ཚོ་བོད་མི་ཚོར་རྡུང་རྡེག་མནར་གཅོད་ཁོ་ནའི་འོག་རང་དབང་དང་ཐོབ་ཐང་རྩིས་མེད་ཀྱིས་བརྙས་བཅོས་དང་ཐུབ་ཚོད་གཏོང་རྐྱང་བྱས་པ་འདི་བཟོད་ཐབས་བྲལ་བས་སེམས་གཏིང་གི་རེ་འདོད་ཕྱིར་བཏོན་པ་ཞིག་ཡིན། སྔར་ནས་ངས་རང་གི་ལུས་སྲོག་ཡོངས་རྫོགས་བོད་མི་རིགས་ཀྱི་ཆེད་དུ་བཏང་ཟིན་པ་ཡིན་ཡང་འཆི་མ་ཐུབ་པ་རེད། ད་དུང་ཡང་ཁྱོད་ཚོས་གསོད་རྩིས་ཡོད་ནའང་རེད། ག་རེ་བྱེད་རྩིས་ཡོད་ན་བྱོས་ཤིག། ང་ལ་ཉེས་པ་ངོས་ལེན་ཞུ་རྒྱུ་ཡང་མེད་ལ་ཞུ་འདོད་ཀྱང་མེད། ངས་ཞི་རྒོལ་སྐབས་རྒྱ་དམར་ལ་དྲག་པོའི་ངོ་རྒོལ་བྱེད་སྙམ་པ་དང༌། རྒྱ་དམར་ལ་གླགས་ཁེལ་སྙམ་པ་སོགས་གང་ཡང་མེད། ཡིན་ཡང་སོ་སོའི་སེམས་གཏིང་གི་ན་ཚ་ཕྱི་ལ་མངོན་ཏེ་ཡིག་ཆའི་ནང་བྲིས་པ་ལྟར་ཡིན། ཞེས་སོགས་ཀྱི་ལན་འདེབས་བྱས་ཡོད་འདུག། ཁོང་རྣམས་འཛིན་བཟུང་བྱས་པ་ནས་ཟླ་ཤས་རིང་བཙོན་ཁང་གང་ཞིག་ཏུ་ཡོད་པ་སོགས་གནས་ཚུལ་གསལ་རྟོགས་ཐུབ་མེད་ཀྱང༌། ཁྲིམས་ཐག་མ་བཅད་པའི་ཉིན་ཤས་སྔོན། ནང་མི་སོགས་ཁོ་ལ་ཐུག་འཕྲད་དུ་ཡོང་ན་འགྲིག་ལུགས་བཤད་འདུག་ཅིང༌། ཁོང་གི་ཕ་འཇམ་དབྱངས་ཉི་མ་དང་བློ་བཟང་དཔལ་ལྡན་སོགས་ཐུག་འཕྲད་དུ་འགྲོ་སྐབས་ བྱབྱ ཁྱོད་རང་ཚོའི་བུ་བསམ་བློ་ལོག་པ་དང་མི་རིགས་གཏོར་བཤིགས་གཏོང་མཁན་རེད་འདུག ཁྱོད་ཚོས་ཉེས་པ་ངོས་ལེན་དང་དགོངས་དག་ཞུ་ན་ཉེས་པ་ཆག་ཡང་དང་ཐུག་འཕྲད་བྱེད་འཇུག་རྒྱུ་ཡིན། ཞེས་སོགས་བཤད་འདུག་ཀྱང༌། འཇམ་དབྱངས་ཉི་མ་སོགས་ཀྱིས་ང་ཚོ་ཐུག་མ་བཅུག་ཀྱང་དགོངས་དག་ཞུ་ཐུབ་ས་མ་རེད་ཅེས་སོགས་བཤད་པར་བརྟེན། ཐག་རིང་ནས་སྡིངས་ཆའི་སྟེང་ཡོད་པ་མཐོང་བ་ཙམ་ལས་དངོས་སུ་ཐུག་འཕྲད་བྱེད་རྒྱུའི་གོ་སྐབས་བྱུང་མི་འདུག ༡༽ ཚེ་དབང་གྲགས་པ་ནི། བྲག་མགོ་འཇང་མདའ་གྲོང་དུ་ཕ་འཇམ་དབྱངས་ཉི་མ་དང༌། མ་འོ་དགའ་གཉིས་སུ་ཕྱི་ལོ་ ༡༩༨༨ ལོར་སྐྱེས་ཤིང་ད་སྐབས་རང་ལོ་ ༢༡ ཡིན་པ་དང༌། གོང་གསལ་བཞིན་འཛིན་བཟུང་བྱས་རྗེས། ཕྱི་ལོ་ ༢༠༠༨ ཟླ་ ༡༡ ཚེས་ ༥ ཉིན་དར་མདོའི་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༥ ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་༼དན་ཡཱང༽ཟེར་བའི་བཙོན་ཁང་ནང་བཀག་ཉར་བྱས་འདུག་པ་དང༌། ཁོང་ཞི་རྒོལ་ལ་མ་འགྲོ་སྔོན་དུ་རང་གི་ཁུ་བོ་བསྟན་པ་ལགས་སུ་ཡི་གེ་ཞིག་བཞག་སྟེ། དེའི་ནང་འཁོད་དོན། ཚེ་འདིར་ཁྱེད་རང་ཕ་མ་ལས་ཀྱང་སྐུ་དྲན་ཆེ་ཡང་དེ་རེས་ང་འགྲོ་ཁར་ཁྱེད་རང་སར་བཅར་ཐུབ་མ་སོང་བས་དགོངས་པ་མ་འཚོམས། ཡིན་ཡང་སེམས་ཁྲལ་གནང་མི་དགོས། ངས་བོད་མི་རིགས་ཀྱི་ཆེད་དུ་རང་སྲོག་བློས་བཏང་བྱས་ཟིན་པ་ཡིན། ཞེས་སོགས་བྲིས་ཡོད་འདུག། ༢༽ ཐུབ་བསྟན་རྒྱ་མཚོ་འམ་༼ཐུབ་བསྟན༽ནི། རྟའུ་རྫོང་མི་ཉག་ར་ལུ་ནས་ཡིན་པ་དང༌། གོང་གསལ་བཞིན་འཛིན་བཟུང་བྱས་རྗེས༌། ཕྱི་ལོ་ ༢༠༠༨ ཟླ་ ༡༡ ཚེས་ ༥ ཉིན་དུས་བཀག་བཙོན་འཇུག་ལོ་ ༣ ནས་ ༤ བར་གྱི་ཁྲིམས་ཐག་བཅད་དེ་ཁྲིན་ཏུའུ་༼དན་ཡཱང༽ཟེར་བའི་བཙོན་ཁང་ནང་དུ་བཀག་ཉར་བྱས་ཡོད་འདུག ༣༽ བྱང་སེམས་ཉི་མ་འམ་༼རྒྱ་མཚོ་ཉི་མ༽ནི། རྫ་སྟོད་ནས་ཡིན་ཞིང་གོང་གསལ་བཞིན་འཛིན་བཟུང་བྱས་རྗེས་སུ། ཕྱི་ལོ་ ༢༠༠༨ ཟླ་ ༡༡ ཚེས་ ༥ ཉིན་དུས་བཀག་བཙོན་འཇུག་ལོ་ ༣ ནས་ ༤ བར་གྱི་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་༼དན་ཡཱང་༽ཟེར་བའི་བཙོན་ཁང་ནང་དུ་བཀག་ཉར་བྱེད་མུས་ཡིན་འདུག